CELEX: 32013R1172
Language: lt
Date: 2013-11-18 00:00:00
Title: 2013 m. lapkričio 18 d. Komisijos įgyvendinimo reglamentas (ES) Nr. 1172/2013, kuriuo patvirtinamas nereikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [ Kiwi de l’Adour (SGN)]

20.11.2013   
            
            
               LT
            
            
               Europos Sąjungos oficialusis leidinys
            
            
               L 310/9
            
         KOMISIJOS ĮGYVENDINIMO REGLAMENTAS (ES) Nr. 1172/2013
   2013 m. lapkričio 18 d.
   kuriuo patvirtinamas nereikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas [Kiwi de l’Adour (SGN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 53 straipsnio 2 dalies antrą pastraipą,
   kadangi:
   
               (1)
            
            
               remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Prancūzijos pateiktą saugomos geografinės nuorodos „Kiwi de l’Adour“, kuri įregistruota Komisijos reglamentu (EB) Nr. 419/2009 (2), specifikacijos pakeitimo paraišką;
            
         
               (2)
            
            
               paraiškos tikslas – pakeisti specifikaciją, nurodant sodinukų tręšimo būdą. Dėl šio pakeitimo nereikia keisti paskelbtos santraukos (3);
            
         
               (3)
            
            
               Komisija pakeitimą išnagrinėjo ir nusprendė, kad jis pagrįstas. Pagal Reglamento (ES) Nr. 1151/2012 53 straipsnio 2 dalies trečią pastraipą pakeitimas yra nereikšmingas, todėl Komisija gali jį patvirtinti netaikydama to reglamento 50–52 straipsniuose nurodytos procedūros,
            
         PRIĖMĖ ŠĮ REGLAMENTĄ:
   1 straipsnis
   Saugomos geografinės nuorodos „Kiwi de l’Adour“ specifikacija iš dalies keičiama pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. lapkričio 18 d.
      
         
            Komisijos vardu Pirmininko pavedimu
         
         Dacian CIOLOȘ
         
            Komisijos narys
         
      
   
   
      (1)  OL L 343, 2012 12 14, p. 1.
   
      (2)  OL L 125, 2009 5 21, p. 60.
   
      (3)  OL C 263, 2008 10 16, p. 5.
   
      PRIEDAS
      Patvirtinamas toks saugomos geografinės nuorodos „Kiwi de l’Adour“ specifikacijos pakeitimas:
      
         Gamybos būdas
      
      Vietoje „Azoto kiekis (skiriamas tirpių trąšų forma) turi būti ne didesnis kaip 6 kg vienai šviežių produktų tonai, t. y. vienam hektarui skiriama ne daugiau kaip 200 azoto vienetų, pirmiau minėtų ypatingų sodų atveju – 250 azoto vienetų“ turi būti „Azoto kiekis (skiriamas tirpių trąšų forma) turi būti ne didesnis kaip 70 azoto vienetų vienam hektarui per metus (reikalingų, kad augalas galėtų vystytis), prie kurio pridedami 4 vienetai kiekvienai vaisių tonai per metus, neviršijant 250 azoto vienetų ribos vienam hektarui per metus“.
      Pakeitimas susijęs su „Kiwi de l’Adour“ sodinukų tręšimo pokyčiais, atsižvelgiant į tai, kas reikalinga sodinukams ir vaisiams. Šiuo pakeitimu didesnis dėmesys skiriamas trąšų skirstymui dalimis – augintojams suteikiama daugiau lankstumo tręšti sodinukus, visų pirma atsižvelgiant į klimato sąlygas.
      Nuoroda į paskelbtą specifikaciją: http://agriculture.gouv.fr/IMG/pdf/20130206_cdc_kiwideladour_bo_cle8134b7.pdf